琴曲歌辭 湘妃列女操
作者：鮑溶
朝代：唐

paragraphs: 有虞夫人哭虞後，淑女何事又傷離。
竹上淚跡生不盡，寄哀雲和五十絲。
雲和經奏鈞天曲，乍聽寶琴遙嗣續。
三湘測測流急綠，秋夜露寒蜀帝飛。
楓林月斜楚臣宿，更疑川宮日黃昏。
闇攜女手殷勤言，環佩玲瓏有無間。
終疑既遠雙悄悄，蒼梧舊雲豈難召。
老猨心寒不可嘯，目眄眄兮意蹉跎。